Elektro-L № 3
Elektro-L № 3 (Электро-Л № 3) ir Krievijas Elektro-L sērijas meteoroloģiskais pavadonis. Tas ģeostacionārajā orbītā tika palaists 2019. gada decembrī. Pavadonis ir izgatavots Lavočkina ZPA pēc Roskosmos un Rosgidromet pasūtījuma. Pasaules Meteoroloģijas organizācija pavadonim devusi apzīmējumu GOMS-4 (Geostationary Operational Meteorological Satellite — 4). Elektro-L № 3 paredzēts Zemes attēlu multispektrālai uzņemšanai redzamajā un infrasarkanajā diapazonā ar izšķirtspēju attiecīgi 1 km un 4 km. Attēli tiek uzņemti ik pēc 30 minūtēm visam redzamajam zemeslodes diskam. Pavadonī ir arī aparatūra, kas var uztvert un retranslēt glābšanas sistēmas KOSPAS-SARSAT signālus. Iepriekšējie Elektro-L pavadoņi tika palaisti ar Ukrainā izgatavoto nesējraķeti Zenit-2, bet Elektro-L № 3 tika gatavots palaišanai ar Proton-M, kam ir lielāka celtspēja. Tas ļāva pavadoni piepildīt ar lielāku daudzumu degvielas.